Nobelprys: Wenner vir letterkunde vandag bekend - Kuns En Vermaak - Republikein
Monday, October 19th, 09:42:09
Nobelprys: Wenner vir letterkunde vandag bekend
Nadat die Nobelprys vir letterkunde die afgelope paar jaar by 'n verkragtingskandaal ingesleep is en meer as een wenner kritiek uitgelok het, word nou bespiegel oor wie vandag met die louere gaan wegstap.
Die name van skrywers soos die Karibies-Amerikaanse skrywer Jamaica Kincaid, die Kanadese digter Anne Carson en die Keniaanse skrywer Ngugi wa Thiong'o, die Hongaarse skrywer Péter Nádas en die Amerikaanse skrywer Thomas Pynchon word genoem.
Die Sweedse Akademie, wat dié prys toeken, is verlede jaar op die vingers getik toe die Australiese skrywer Peter Handke die prys ontvang het.
Die Akademie, wat uit 18 lede bestaan, moes verduidelik waarom 'n skrywer gewen het wat die Serwiese president Slobodan Milosevic in die Balkan-oorlog gesteun het en die omvang van Serwiese terreur ontken het.
In 2016 het die Amerikaanse rocker en liedjieskrywer Bob Dylan die prys ontvang.
'n Verkragtingskandaal en aantygings van finansiële wanbestuur het die Akademie in 2017 genoop om die toekenning van die prys in 2018 uit te stel. Dit is die eerste keer in 70 jaar.
Een van die Akademielede, Katharina Frostenson, se man, Jean-Claude Arnault, is aan verkragting skuldig bevind. Frostenson het uit die Akademie getree nadat dit aan die lig gekom het dat sy die name van vorige wenners laat uitlek het.
Die Akademie is vernuwe en die Nobelstigting het die komitee opdrag gegee om vyf eksterne kundiges aan te stel wat kon help om die kandidate aan te wys wat verlede jaar en vanjaar op die paneel kon dien.
Die Sweed Alfred Nobel, wat dinamiet uitgevind het, het die toekenning van die Nobelprys in sy testament gestipuleer.
Dit is die eerste keer in 1901 toegeken. Die prys word in verskeie kategorieë toegeken: chemie, letterkunde, vrede, ekonomiese wetenskappe, fisiologie/geneeskunde en fisika.
Die Suid-Afrikaanse skrywers Nadine Gordimer en J.M. Coetzee het voorheen die Nobelprys vir letterkunde ontvang.